আমি যে সময়টাতে নিউ ইয়র্কে এসেছি, তখন চলছে ‘অকুপাই ওয়াল স্ট্রিট’ আন্দোলন। শত শত মানুষ এ আন্দোলনে অংশগ্রহণ করছে। আন্দোলকারীদের সামাল দিতে হিমশিম খেতে হচ্ছে নিউ ইয়র্ক পুলিশকে। এরা সবাই কাঁথা-বালিশ সাথে করে এসে উপস্থিত হয়েছে ‘জুকুটি’ পার্কে, আন্দোলন করে, খায়-দায়-ঘুমায়। টুইন টাওয়ার যে জায়গাটাতে ছিলো তার পাশেই। আসলে টুইন টাওয়ারের কথা না বলে বলা উচিৎ ওয়ালস্ট্রিটের পাশে। আন্দোলনটা মূলত ওয়াল স্ট্রিটের পাশেই অবস্থিত নিউ ইয়র্ক স্টক এক্সচেঞ্জকে ঘিরেই। প্রত্যক্ষ হোক আর পরোক্ষই হোক, কোনো ধরণের ইচ্ছে না থাকা সত্ত্বেও, ‘অকুপাই ওয়াল স্ট্রিট’ মুভমেন্টের অংশ হয়ে গেলাম। তবে, অনেক ইচ্ছা থাকা সত্ত্বেও অংশগ্রহণ করতে পারলাম না সমস্ত বিশ্বে নিন্দার ঝড় উঠা ‘আট বাংলাদেশীর শিরশ্ছেদ’ করার প্রতিবাদ’-এ । ইউনাইটেড নেশানস্‌ তাদের ভবনের সামনে সভা-সমাবেশ নিষিদ্ধ করেছে। কোথায় এবং কবে এই প্রতিবাদ সমাবেশ হবে কোনোভাবেই সেই তথ্য সংগ্রহ করতে ব্যর্থ হলাম।